google/wiki40b huggingface dataset:
Innlandet

Historie

Innlandet tilsvarer Oplandenes amt som ble opprettet i 1757, da amtet ble utskilt ut fra Akershus stiftamt og som var underlagt dette hovedamtet. I 1781 ble Oplandenes amt delt i Kristians amt og Hedemarkens amt, disse ble også kalt Vestre og Østre Oplandenes amter. I 1919 skiftet disse igjen navn til henholdsvis Oppland og Hedmark fylker.

Hedmark og Oppland blir til Innlandet

Som en del av regionreformen ble det foreslått at Hedmark og Oppland skal slå seg sammen til ett fylke. I desember 2017 ble det foreslått at navnet på det nye sammenslåtte fylket blir Innlandet. Sammenslåingen ble formelt besluttet av de to fylkestingene i Hedmark og Oppland 15. januar 2018. Det ble også bestemt at det fremtidige fylkestinget i Innlandet vil ha 57 representanter. Even Aleksander Hagen ble på det konstituerende møtet valgt til leder av fellesnemnda for sammenslåinga av fylkeskommunene i Oppland og Hedmark. Nye Innlandet fylkeskommune blir en realitet fra 1. januar 2020.
Fylkesmannsembetet til det nye sammenslåtte fylket Innlandet er besluttet lokalisert i Lillehammer allerede fra 2019. Hovedsetet for administrativ og politisk ledelse for den nye fylkeskommunen er besluttet lagt til Hamar, men det blir også fylkeskommunale funksjoner i Lillehammer. Tidligere justisminister Knut Storberget er utnevnt til fylkesmann for Innlandet.
Døgnflua (EP)

Døgnflua er en musikk-EP med Vidar Sandbeck, utgitt i 1965.
Fellesferie

Fellesferie er en ferieperiode da alle ansatte på en arbeidsplass, eller alle innen en yrkesgruppe, har fri fra arbeidet samtidig.
I Europa er den tradisjonelle feriemåneden ofte august da det er som varmest sør for Norden. Det norske ordet fellesferie kan oversettes med general staff holiday i britisk-engelsk og general staff vacation på amerikansk. Dette er også kjent som collectief verlof eller collectieve sluiting, det vil si felles ferie eller felles stengning, på nederlandsk.

Norge

Fellesferien er ikke noe formelt begrep i den norske ferieloven, men en særnorsk betegnelse på den perioden da store arbeidsgrupper pleier å ta sommerferie, gjerne de tre siste ukene av juli.
Begrepet fellesferie skal første gang ha kommet inn i avtaleverket mellom arbeidsgivere og arbeidstakere i den norske smelteverksindustrien i mellomkrigstida. Ved store fabrikker og smelteverk var det mer praktisk og lønnsomt å la alle arbeiderne få fri samtidig, og stenge smelteovnene helt en gitt periode, enn å la arbeidsgrupper feriere til ulik tid og dermed forstyrre og hemme en jevnt høy produksjon med store driftskostnader. Ordningen spredte seg  siden til andre industribedrifter, og også byggebransjen, som etter hvert fikk tradisjon for å stoppe driften om sommeren. 
Fellesferien har vanligvis blitt lagt til de tre siste ukene i juli, en tid da utetemperaturen er på sitt høyeste, dagene fremdeles er lange og lyse og barna har fri fra skolen. Noen bedrifter har forskjøvet oppstart for fellesferien fra den andre til den tredje uka den måneden, altså med varighet inn i august måned.
Virksomheter som ikke har villet miste omsetning eller produksjon, eller har hatt andre avtaler med leverandører og kunder, har ikke hatt fellesferie.

Sommerlukning

Fordelene og ulempene ved fellesferien har vært omdiskutert både med tanke på samfunnsøkonomi og bedriftsøkonomi. Når store deler av det norske nærings- og arbeidslivet helt eller delvis har lukket på samme tid, kan det være vanskelig å få utført tjenester i denne perioden. Dette kan gå ut over effektiviteten ved mange virksomheter. På den annen side kan driften også bli mindre effektiv når bedriftene ikke har fellesferie, men forsøker å drive som vanlig med ulik ferieavvikling, det vil si med noen på ferie og noen på jobb, altså i en periode uten normal arbeidsflyt og samarbeid, men i halv fart.
Likevel velger stadig flere, særlig større selskaper med internasjonale kontakter, mer fleksible ferieløsninger uten fellesferie og sommerlukning. Dette gjelder også butikker og handelsbedrifter. For disse er det likevel mange steder vanlig å oppleve redusert aktivitet når samfunnet har sommerferie. En del offentlige kontorer, banker og andre serviceinstitusjoner har en times kortere åpningtid i sommermånedene juni, juli og august som en mellomløsning.

Ferieloven

Ferieloven sier at arbeidstakere kan kreve å få ta ut tre uker i sammenheng i hovedferieperioden, som er fra 1. juni til 30. september. Feriepenger utgjør i vanlige ansettelsesforhold 10.2 % (12 % ved 5-ukers ferie) av forrige års lønn og utbetales uten skattetrekk, ofte i juni.
Vestfold Høyre

Organisasjonshistorie

Vestfold Høyre ble etablert som Den konstitutionelle Fællesforening for Jarlsberg og Larviks amt i 1883, men avløst av enkeltstående kretsorganisasjoner ved overgangen til enmannskretser ved stortingsvalget i 1906.
Mellom 1920 og 1952 var Høyre-foreningene i fylkets kjøpsteder samlet i Høires byorganisasjon i Vestfold, mens foreningene i landkommunene var samlet i organisasjonen med navnene Høires og Frisinnede Venstres Landorganisation for Vestfold (1920–1928), Vestfolds borgerlige Samlingsparti (1928–1935) og Høires fylkesorganisasjon i Vestfold: (1935–1952). Felles fylkessekretærer var Leif Helberg (1921–1946), Realph Norland (1947–1949) og Andreas Sørensen (1950–1952).
Ved stortingsvalget i 1953 ble byvalgkretsene avskaffet, og dagens Vestfold Høyre dannet.
Karolos Papoulias

Bakgrunn

Han studerte jus ved Universitetet i Athen. Under militærdiktaturet (1967–1974) fikk Papoulias asyl i Tyskland, der han engasjerte seg som medarbeider for Deutsche Welles greske program mot militærregimet i hjemlandet. Her fortsatte han sine studier ved Universitetet i Köln, og tok doktorgraden under navnet Karl Papulias under Gerhard Kegel. Tema for doktoravhandlingen var Erwerb und Verlust des unmittelbaren Besitzes im griechischen und deutschen Recht.

Rikspolitiker

Den 8. februar 2005 ble han valgt til presidentembetet med et overveldende flertall i det greske parlamentet med 279 av 300 stemmer. Presidenter i Hellas sitter i en periode på fem år. Han tiltrådte som landets sjuende president den 12. mars 2005. Han etterfulgte Konstantinos Stefanopoulos som president. 
Han fratrådte som president i 2015.
Løgnin

Løgnin (også kalt Lygnin og Lyngenfjorden) er en fjordarm av Namsenfjorden i Namsos og Namdalseid kommuner i Trøndelag. Fjorden har innløp mellom Stangaråa i vest og Skaftodden i øst, like vest for Bangsund, og strekker seg 11 kilometer sørvestover til Sjøåsen i bunnen av fjorden.
Gården Altin ligger på vestsiden av fjorden innerst i Altbukta. Litt lenger sør ligger gårdsbruket Gryta på den andre siden. Innerst i fjorden ligger Sjøåsen der Årgårdselva munner ut i fjorden. Fylkesvei 17 går langs østsiden av fjorden, mens fylkesvei 766 går på vestsiden.
Rong'an

Rong'an (kinesisk: 融安县; pinyin: Róng'ān Xiàn) er et fylke i den autonome regionen Guangxi i Folkerepublikken Kina. Det ligger i byprefekturet Liuzhou.
Befolkningen var på 319 195 innbyggere i 1999.

Samferdsel

Kinas riksvei 209 løper gjennom området. Den begynner i Hohhot i Indre Mongolia, krysser gjennom provinsene Shanxi, Henan, Hubei, Hunan og ender opp i havnebyen Beihai i Guangxi.
The Ellen DeGeneres Show

The Ellen DeGeneres Show, ofte forkortet til Ellen, er et amerikansk talkshow ledet av komikeren/skuespilleren Ellen DeGeneres. Talkshowet debuterte på TV-skjermen den 8. september 2003, og ble fort en stor suksess. Programmets kjerne er en blanding av vitser, kjendis-intervjuer og musikinnslag. Det blir spilt inn i California i USA.
I Norge har The Ellen DeGeneres Show blitt sendt på TV3.
Trønderlån

Trønderlån (lån kommer av norrønt lǫn, ‘lad, dunge, rekke’; jfr. færøysk lon, ‘lang bygning’), også noen ganger kalt nordmørslån (på Nordmøre) og namdalslån (i Namdalen), er det tradisjonelle våningshuset på mellomstore og større gårder i Trøndelag og på Nordmøre. Låna er smal og lang. Lengden på kortveggen er bestemt av lengden på tømmerstokken, ofte ikke mer enn 5–6 meter. Huset kan utvides ved å bygge på i lengden, og det finnes trønderlåner som er over 40 m lange. 
Trønderlåna har normalt to etasjer og stående panel, og det er vanlig med flere boenheter der ulike generasjoner, og andre slektninger bor. 
Foruten i Trøndelag og på Nordmøre finnes det også trønderlåner i grenseområdet til disse, inkludert på større gårder i Østerdalen. Låner i Romsdal og Nord-Norge kalles vanligvis henholdsvis romsdalslåner og nordlandslåner.
WPS Office

WPS Office er en kontorpakke utviklet av Kingsoft i Zuhai, Kina . De tilbyr en fri utgave (uten vannmerke fra 2016) og en profesjonell utgave som er abonnentbasert. Kontorpakken består av tre hovedeler: WPS Writer, WPS Presentation og WPS Spreadsheet. WPS er en forkortelse av delenes forbokstav. WPS Office blir utgitt på flere platformer som Windows, iOS, Android og Linux. Den er tilgjengelig på flere språk og kan åpne og redigere filer fra Microsofts Office pakke.
Feeridium

Utseende

Små, ovale, høyt hvelvede, brunsvarte skarabider. Oversiden er kledt med korte, lyse børster.

Utbredelse

Arten er kjent fra Fransk Guyana og Brasil.
Gesundbrunnen

Navnet

Navnet Gesundbrunnen (norsk: sunnhetsbrønnen) kommer av en kilde i nærheten av det senere kurstedet Louisenbad. Kilden inneholdt jernholdig vann og er nevnt første gang 1748. Vannets legende egenskaper ble undersøkt og fastslått av kjemiker Andreas Sigismund Marggraf. Hofapoteker Heirich Wilhelm Behm fikk i 1751 ved kongelig privilegium retten til å etablere en sunnhets- og badeanstalt på stedet.

Demografi

Gesundbrunnen har blant ortsteilene i Berlin det største innslag av utenlandske statsborgere med 33,75 % av befolkningen. For Berlin er det tilsvarende tallet 14,1 %. Andelen er forsåvidt synkende da den utenlandske befolkning opptas som tyske statsborgere. Mer enn halvparten av innbyggerne i Gesundbrunnen har migrasjonsbakgrunn.
Lavangen kommunes ungdomspris

Tildeling

Ungdomsprisen blir utdelt av ordføreren under et høvelig arrangement for ungdom i Lavangsvekka.
Tennis under Middelhavslekene 1963

Tennis under Middelhavslekene 1963. Tennis var en av flere sporter under de fjerde Middelhavslekene som ble arrangert i Napoli i Italia i perioden 21. til 29. september 1963. Det var første gangen som tennis var med på programmet under Middelhavslekene. Det var kun for menn. Det ble spilt en single- og en doubleturnering. Alle tapende semifinalister fikk bronsemedaljer.
Elga Olga Svendsen

Kulturkanonen

«Solitudevej» er tatt opp i den danske kulturkanonen under populærmusikk.
11. århundre

11. århundre startet den første dagen år 1001 og sluttet den siste dagen år 1100 etter den gregorianske kalenderen. Det nesten tilsvarende tidsforløpet 1000-tallet strakte seg fra år 1000 til år 1099.

Europa

I europeisk historie utgjør 11. århundre en tidlig del av Høymiddelalderen. Det var et brått fall av bysantinsk makt og en framgang for den normanniske dominansen over England (fra 1066) og deretter det meste av vestlige Europa. Pavemakten fikk økt innflytelse, mens delingen i en østkirke og en vestkirke ble permanent. I området som nå er nordlige Italia vokste befolkningen i byer. Veksten og urbaniseringen kom samtidig med den første organiserte kapitalisme og en mer sofistikert, kommersiell kultur mot slutten av århundret.

Norden

I Norden ebbet vikingtiden ut fra og med slaget ved Stamford bru hvor den norske krigerkongen Harald Hardråde døde. Den viktigste enkelthendelsen var helgengjøringen av Olav Haraldsson som Olav den hellige, som satte sitt preg på århundret og det neste. Helgenfortellinger fremmet også skriftkulturen i Norden, først på latin, og deretter på norrønt, noe som ga grobunn for sagalitteraturen, spesielt på Island på 1100-tallet. En gang i 1001 oppdaget Leiv Eiriksson Nord-Amerika, men oppdagelsen var av liten betydning i samtiden.
I Russland var det en gullalder for Kievriket.

Det fjerne østen og Midtøsten

I Song-dynastiets Kina og den islamske verden er dette århundret markert som et høydepunkt for både den klassiske kinesiske sivilisasjon, vitenskap og teknologi, og middelalderens islamske vitenskap, teknologi og litteratur. Rivaliserende politiske fraksjoner i Song-dynastiets hoff skapte strid blant de ledende statsmenn og ministere i imperiet. Det var også en befolkningsvekst, størrelsen ble doblet til 100 millioner mennesker, og en økonomisk revolusjon i Kina som fremskyndet fabrikasjon og produksjonsvekst som overgikk Storbritannias kull og jernfremstilling.
Både Tsjola-dynastiets India og Fatimide-kalifatet i Egypt hadde nådd deres høydepunkt i militær makt og internasjonal innflytelse i dette århundre. Det vestlige Tsjalukya-riket (Tsjola-dynastiets rival) reiste seg også til makt i løpet av slutten av århundret. Det tyrkiske seldsjuk-dynastiet kom til makt i Midtøsten over det nå fragmenterte abbasidene, et islamsk kalifdynasti med hovedsete i Bagdad, mens det første korstog ble ført i kamp mot slutten av århundret.
I Japan fortsatte Fujiwara-klanen å dominere statens saker.
I Korea blomstret kongedømmet Goryeo og møtte betydelig ytre trusler nord fra Liao-dynastiet i Mandsjuria. I Vietnam begynte Lý-dynastiet mens i Myanmar (Burma) nådde det hedenske kongedømmet sitt metningspunkt i politisk og militær makt.

Amerika

I Amerika blomstret Toltec-sivilisasjonen i det sentrale Amerika sammen med Huari-kulturen i Sør-Amerika.
Inkariket blir grunnlagt.
Puls

Puls er slagene man merker hvis man kjenner på huden over en arterie. Slagene man kan kjenne er hjerteslagenes puls. Det er derfor vi kaller arteriene pulsårer. Pulsfrekvensen kan variere mellom hvilepuls på 40 til makspuls på rundt 200 slag i minuttet.
Hos et hjertefriskt menneske skal pulsslagene være regelmessige. Er de uregelmessige, skyldes gjerne dette en hjerterytmeforstyrrelse, som for eksempel atrieflimmer eller ekstraslag (ekstrasystole).

Hvilepuls

Hos menn kan hvilepulsen ligge på rundt 60-70. Hos kvinner kan den være litt høyere. Barn har gjerne 90-100 mens spedbarn ligger på 130–150. God kondisjon gir lavere hvilepuls. En person som er godt trent kan ha hvilepuls ned mot 30.

Makspuls

Makspuls er bestemt fra fødselen av, og vil synke etter hvert som man blir eldre. Enkleste måte å regne ut makspuls er med formelen: .
Denne måten å regne ut makspuls på er ikke nødvendigvis nøyaktig. Olympiatoppens utholdenhetsavdeling bruker formelen 220 – (alder x 0,7), mens forskere ved NTNU mener at følgende formel gir et mer nøyaktig resultat: 211 – (alder x 0,64).
Man kan også måle makspuls ved hjelp av en pulsklokke, og man bør da varme tilstrekkelig godt opp før man sykler eller løper med gradvis økende intensitet i fire-fem minutter. Dette gjentas to til fire ganger.
Å måle makspuls manuelt er en stor påkjenning for kroppen og ikke spesielt sunt. Det anbefales å kontakte lege hvis man er usikker på hvordan kroppen vil takle en slik påkjenning. Det kan også være en fordel å utføre testen i kontrollerte omgivelser, for eksempel på en ergometersykkel eller en tredemølle.

Pulstelling

En pulsklokke kan være et nyttig redskap for å måle puls. Man kan også måle dette manuelt ved å føle med peke- og langefingeren på tommelfingersiden av håndleddet. I flere undersøkelser har det blitt gjort funn som tyder på at manuell måling av puls er lite nøyaktig. Derfor rådes det sterkt til å anskaffe en pulsmåler, hvis det er et behov for å måle puls etter for eksempel trening.
Special Force

Special Force er et førstepersonsskytespill, utgitt av den libanesiske organisation Hizbollah, programmert ved hjelp av Genesis3D-prosessoren. Spillet har vært mye omtalt, da det sees på som en del av en ny mediekrig.
Kurtby

Kurtby er en skjønnlitterær bok fra 2008 forfattet av Erlend Loe med illustrasjoner av Kim Hiorthøy.

Handling

Dette er en av flere bøker der Loe og Hiorthøy skildrer truckføreren Kurt og hans familie. I denne boken legger Kurt og familien ut på tur til fornøyelsesparken Mummidalen i trucken til Kurt. Kurt sovner ved rattet og familien kommer på villspor. De lander i en svensk elv som fører dem til Kurtby. Der blir Kurt blir pastor, til familiens fortvilelse.

Mottagelse av boken

Da boken utkom i 2008 så mange lesere klare paralleller til virkelighetens Knutby-samfunn i Sverige, som nylig hadde vært gjenstand for betydelig medieoppmerksomhet i forbindelse med at en pastor i en ytterliggående menighet i småbyen Knutby hadde blitt tiltalt og senere dømt for drap (Knutby-saken).
Duke Ellington

Bakgrunn

Ellington ble født i en svart overklassefamilie som var nøye på å gi ham en ordentlig oppdragelse. Deri inngikk også pianotimer, som han begynte med i 7-8-årsalderen. I tenårene foretrakk han baseball foran musikken.
Han fikk små spillejobber på klubber og kaféer i Washington og tre måneder før han skulle være ferdig med sin yrkesskoleutdannelse sluttet han og ble  profesjonell musiker.

Musikalsk karriere

I 1917 startet han sitt første orkester og tok tre viktige steg mot selvstendighet – han flyttet hjemmefra, ble sin egen agent og giftet seg med Edna Thompson. 
Populariteten vokste sakte med sikkert for både ham og hans orkester, som spilte på mange av Washingtons eksklusive klubber. Gjennombruddet kom i 1927 da orkesteret fikk et engasjement på The Cotton Club i bydelen Harlem i New York, som ledet til radioopptredener og plateinnspillinger.
Ellingtons orkester ble verdenskjent på 1930-tallet og turnerte over hele verden i bortimot 40 år.
En lang rekke førsteklassess jazzmusikere spilte i Ellingtons orkester, noen av disse over lengre perioder. Noen av disse er trompetistene James «Bubber» Miley, Cootie Williams, Rex Stewart og Clark Terry, trombonistene Joe «Tricky Sam» Nanton og Lawrence Brown, klarinettisten Barney Bigard, altsaxofonisten Johnny Hodges, tenorsaxofonistene Ben Webster og Paul Gonsalves, barytonsaxofonisten Harry Carney og bassisten Jimmy Blanton.
Gjennom årene utviklet Ellington sitt pianospill og de siste 15 årene av sitt liv spilte han inn flere plater sammen med for eksempel Louis Armstrong, John Coltrane og Charles Mingus. Han har fått en stjerne på Hollywood Walk of Fame og i 1969 ble han tildelt Presidentens frihetsmedalje.

Besøk i Norge

Han gjestet Norge flere ganger. Mellom konsertene i Örebro og Karlstad den 18. og 21. april 1939 gikk turen med buss via kafestopp på Ørje til Oslo og Colosseum kino.
Til Nordstrandshallen kom Duke-bandet den 5. november 1958 med blant andre Johnny Hodges, Harry Carney, Jimmy Hamilton, Terry Clark, Ray Nance, Baker, Brit Woodman, Sam Woodyard.  To år etter ble hans innspilling av Peer Gynt-suiten (Grieg) forbudt utgitt i Norge der musikken til Grieg var kopibeskyttet frem til 1. januar 1967.  Og, i Sverige utkom den i 1966.
I følge med impresario Per Gottschalk, ankom Ellington Njårdhallen sammen med  Norman Grantz den 25. januar 1967 og avholdt en konsert.  I orkesteret satt
trompetistene Cootie Williams, Cat Anderson og Herbie Jones, trombonistene Lawrence Brown, Buster Cooper og Chuck Connors, treblåserne Johnny Hodges, Paul Gonsalves, Jimmy Hamilton, Harry Carney og Russel Procobe, bassist John Lamb og trommeslager Sam Woodyard.  Så var de på et utsolgt Chateau Neuf den 8. november 1971.
Orkesteret fortsatte i en tid etter Ellingtons død i 1974, da under ledelse av Mercer Ellington.

Låter i kulturkanon

Låter som av Alec Wilder regnes for å høre med i kulturkanonen den store amerikanske sangboka er blant annet «Blue Prelude».
Nigers regioner

Niger er inndelt i sju regioner. I tillegg kommer hovedstadsdistriktet Niamey.

Omstrukturering

Fram til 2006 blei regionene kalt departementer, noe som er forvirrende fordi de tidligere arrondisementene etter reformen blei omdøpt til departementer. Siden regioner og departementer er oppkalt etter byer som ligger i dem, har mange departementer og regioner samme navn; f.eks. ligger det nåværende departementet Diffa i det tidligere departementet Diffa, nå regionen Diffa.
Slåttevise

«Slåttevise» er et skillingstrykk. Alf Prøysen samlet denne inn til sin visespalte i «Magasinet for alle» i 1956, og innsenderen forteller at han lærte visa i 1902 av en kamerat fra Härjedalen, så denne gjengivelsen er overlevert muntlig. Visa er også med i boken De gamle visene med Alf Prøysen, utgitt på Forlaget For Alle i 1973 med forord av Nils Johan Rud.

Teksten

1. Nu är det soligt och varmt på Neset

och flickan fager med ögon blå

nu sarrar fro'na i penning-gräset

ty alla männ skal nu ut at slå.

Här har jag slipstein, här är min bötta

och mat i veskan, til engang ut!

Nu är det frågan at göra nytta

du får vel svetta för det tar slut.
2. Hör flickan kära, gjør rivan ferdig,

dit navn jag skrivit i skaftet inn,

gå ej i bekken, nej se jag bär dig

igjenom livet om du blir min.

Var ej så blyg, det är inte faligt,

du får ej väta de fötter små,

ty jag skal bära dig lett og varligt,

det är så godt at vi äro två.
3. Den ena stödar ju opp den andra,

det är så tråkigt at ensam gå,

tilsamman vi ut på engen vandra,

en gjör ej nytta, men båda två.

Och hvad jag feller du raker sammen,

och legger sedan i laden inn,

så kan vi leve i fryd och gammen,

ty herren skådar på ängen din.
4. Tro aldrig at jag dig nånsinn sviker

och glömmer bort dig för gods og guld,

man blir ej lykklig om man blir riker,

och ej fornöider för pengars skuld.

Men om man äger i alla öden

en trogen venn at sig sluta til,

då blir man lycklig i själva döden,

då har man gjort så som herren vil.
5. Så börjar slåtten och gräset ligger

omkull opsopat, ty slåtten går,

förgjevas blomman om livet tigger,

nu er det slut med hennes korte vår.

Slik faller vi også från vår stängel

när döden kommer med ljåen sin,

men bak i skörden, der går en engel,

som refser samman och bärger inn.
Kommunalforordningen

Kommunalforordningen av 21. desember 1940 var Nasjonal Samlings vedtak om innføring av førerprinsippet på kommunalt og fylkespolitisk nivå i det okkuperte Norge under andre verdenskrig.
Arbeidet med kommunalforordningen ble ledet av NS-minister Albert Viljam Hagelin. De nye reglene erstattet deler av kommunallovene av 1938, samt en rekke midlertidige forordninger fra okkupasjonens første tid.
Med kommunalforordningen rykket NS-folk inn som ordførere og varaordførere i landets kommuner. De tre første ble utnevnt i januar 1941, hvorav to var nyinnmeldte i partiet. NS-ordførerne forsøkte i hovedsak å «holde hjulene i gang», og innførte i liten grad radikale reformer. Dette førte til stor misnøye blant menige NS-medlemmer, da lokale hjertesaker fra før krigen ikke ble gjennomført. Det hjalp heller ikke på de lokale NS-medlemmenes engasjement at de nye ordførerne ofte var politiske amatører uten styringserfaring, og dette bidro igjennom krigsårene til at stadig flere lokalpolitiske avgjørelser ble tatt av fylkesmennene og sentraladministrasjonen.
Det lyktes aldri NS å skifte ut alle landets ordførere. På Østlandet kom de etterhvert opp imot 100% NS-ordførere, mens Vestlandet og Nord-Norge hadde under 50%. I landssvikoppgjøret etter krigens slutt ble de fleste NS-innsatte ordførere dømt for landssvik.
Liten seljesigdvikler

Utseende

En middelsstor (vingespenn 12-18 millimeter) vikler med sigdformede forvinger. Forvingenes fremre del av gråbrun, den bakre delen brun-beige, skillet mellom de to fargene er skarpt og S-formet. Som vanlig for slekten sigdviklere er den noen korte, hvite skråstreker på vingens framkant nær spissen. Bakvingen er brunhvit. Arten er meget lik på den beslektede stor seljesigdvikler (Ancylis geminana), for å skille disse to artene sikkert må man dissekere kjønnsorganene.
Den lille seljesigdvikleren er gjerne litt mindre kontrastrikt tegnet enn den store.

Levevis

Arten finnes i fuktig skog der det vokser selje (Salix caprea), som er larvenes næringsplante. De voksne sommerfuglene flyr fra mai til august.

Utbredelse

Arten er funnet spredt i Mellom- og Nord-Europa. På grunn av likheten med stor seljesigdvikler er den trolig noe oversett. Den er funnet spredt nord til Nord-Trøndelag i Norge.